Polisie waarsku teen aanlyn-vlerksleep | Maroela Media
Die polisie het Donderdag in 'n verklaring die publiek gewaarsku teen misdadigers wat aanlyn romanses aanknoop met die doel om niksvermoedende slagoffers uit hul geld te bedrieg.
Kapt. Chaka Marope, polisiewoordvoerder in Bloemfontein, het gesê die tendens van mense wat deur middel van aanlynafspraakwebtuistes geteiken word, raak al meer algemeen.
Volgens Marope is die meeste misdadigers se modus operandi om slagoffers op afspraakwebtuistes of in aanlyn-kletskamers te ontmoet en daar met hulle te begin kommunikeer. Nadat die misdadiger die slagoffer se vertroue gewen het, word die slagoffer oortuig om naakfoto's aan die misdadiger te stuur. "Na 'n ruk sal hierdie misdadigers eis dat die slagoffers sekere bedrae geld aan hulle oorbetaal of hulle dreig om die naakfoto's op sosialemediaplatforms te versprei," sê Marope.
"Verskeie voorvalle van hierdie aard is reeds by die polisie aangemeld en sake van afpersing word ondersoek." Marope het gesê die polisie doen 'n beroep op die publiek om paraat en op die uitkyk te wees vir internetbedrieërs wat net op soek is na hul volgende slagoffer.
Maroela Media het in Januarie berig talle mense het onder 'n soortgelyke slenter deurgeloop nadat hulle op WhatsApp deur bedrieërs geteiken is en oorreed is om naakfoto's aan die betrokke bedrieër te stuur. Van hierdie slagoffers het tot R12 000 betaal om te verhoed dat die naakfoto's deur die boosdoeners op die internet gedeel word.
Ek kan nie glo mense stuur sommer naak fotos aan ander nie. Hulle ken hulle skaars. Het mense geen selfrespek nie? Mens stuur nooit kaal fotos van jouself aan enige iemand nie punt.
Ek het onlangs eksperimentele navorsing op 'n prominente aanlyn-afspraak webwerf wat wyd geadverteer word gedoen. Ek het twee vals profiele geskep – een van 'n blinde, skreeulike, bejaarde weduwee wat skatryk is en in een van die rykste plekke in die land woon, en een van 'n beeldskone, jong enkellopende vrou wat 'n pragtige persoonlikheid het maar arm is. Raai wie het die meeste belangstelling gekry? Binne 48 uur het die skatryk "heks" 26 bewonderaars gehad wat haar wou ontmoet en die mooi maar arm vrou net 1. Dieselfde het gebeur met die mans se profiele – net die skatryk… Lees meer »
Ag asb tog die vrouens wat so hard op is moet maar ly. Liewe hemel hoeveel wil nog in dieselfde slagyster trap? Kry vir julle.
Die manne se fotos is bietjie oud. Hulle sê hulle is 40, 50 maar as jy hulle druk vir 'n foto voor die fisiese ontmoeting lyk dit of hulle 80 is. Ek het al so geskrik hoor. Sulke ou mannetjies met net een haar op die kop wat blyplek soek. Ek het lank met 'n aantreklike man gesels op whatsapp wat ek op so 'n site ontmoet het en toe skielik verander sy whatsapp foto na die gesig van 'n regte skorrie-morrie. Met sulke psycho oë. Skrik ek toe amper my water weg en vra hom wie is dit dan… Lees meer »
Enigiemand wat naakfoto's van hulle vir iemand anders, veral vreemdelinge stuur, moenie oor die gevolge kla of huil nie. Dis vir seker 'n wenresep vir moeilikheid.